Malte Larsen (S), 2022-09-28:
Det her lovforslag, der kommer fra Erhvervsministeriet, etablerer hjemmel til, at Erhvervsstyrelsen kan yde lån til el-, gas- og fjernvarmeselskaber, sådan at disse har likviditet til at udskyde en del af energiregningen for husholdninger og virksomheder samt kultur- og foreningsliv.
Der ydes også tilskud til, at energiselskaberne kan etablere den her ordning.
Der er også en ordning, der indirekte sikrer beboere i boligforeninger, og så er der også en ordning med likviditetslån til energiintensive virksomheder – det ord har jeg sgu bøvlet lidt med i dag.
Undskyld.
Der kan være et vist overlap i talen i forhold til talen fra det forrige punkt på dagens dagsorden.
Det håber jeg på forståelse for.
Der er her tale om et lovforslag, der følger aftalen om vinterhjælp, som et bredt flertal indgik i fredags, med henblik på at hjælpen hurtigst muligt kan komme til at virke ude i de danske hjem, vores virksomheder og kultur- og foreningsliv.
Og vi hastebehandler nu det her lovforslag.
Grundlæggende handler det om, at vi etablerer en indefrysningsordning, som muliggør, at husholdninger, virksomheder og kultur- og foreningsliv kan indefryse betalingen af den del af regningerne for el og gas, der overstiger priserne pr. fjerde kvartal 2021.
For fjernvarme gælder det tilsvarende, at den del af regningerne, der overstiger fjernvarmeprisen for januar 2022 for gennemsnittet af de ti dyreste varmeselskaber, kan indefryses.
Den enkelte kunde kan bede sit energiselskab om at få indefrosset den del af regningen, som følge af at priserne ligger over loftet.
Det enkelte energiselskab har i den forbindelse mulighed for at henvende sig til staten for at låne det beløb, som kunderne i selskabet samlet set har fået indefrosset.
Indefrysningsordningen gælder for regninger i en 12-månedersperiode.
Staten garanterer for kundernes indefrosne beløb hos energiselskaberne, såfremt kunderne ikke kan betale lånet tilbage.
På den måde sikres det, at energiselskaberne ikke får likviditetsproblemer eller tab, som følge af at de skal indefryse en andel af kundernes energiregninger.
Den enkelte kundes indefrosne beløb afdrages til energiselskabet i en periode på 4 år, når de 12 måneder med indefrysning er udløbet og kunden efterfølgende har haft en afdragspause på 1 år.
I takt med at kunderne betaler de indefrosne beløb tilbage, skal energiselskabet ligeledes betale lånet fra staten inklusive forrentning tilbage.
For husholdninger fastsættes en rente på 2 pct. svarende til statens gennemsnitlige finansieringsomkostninger pr. primo september 2022.
Husholdninger med et direkte kundeforhold til el-, gas- og fjernvarmeselskaber har et retskrav på at kunne tilmelde sig ordningen.
For virksomheder etableres to gensidigt udelukkende ordninger.
Der er en generel ordning, der bygger på principperne for ordningen rettet mod husholdninger med mulighed for indefrysning hos virksomhedernes energiselskaber i en 12-månedersperiode, en afdragspause på 1 år og efterfølgende en afdragsperiode på op til 4 år.
Der indføres et loft over virksomhedernes samlede indefrysning på 15 mio. kr. for el og gas og 3,75 mio. kr. for fjernvarme.
Og så er der en ordning for energiintensive virksomheder.
De energiintensive virksomheder får ret til et lån, der dækker op til halvdelen af deres ekstra udgifter til el og gas, når prisen overstiger det dobbelte af den gennemsnitlige spotpris i 2021.
Og det vil være muligt for de energiintensive virksomheder at få et lån med et loft på op til 190 mio. kr. over en periode på 12 måneder.
Og vi etablerer altså den mulighed, så Energistyrelsen kan honorere de her muligheder.
Jeg skal hilse fra Radikale Venstre og sige, at de også tilslutter sig den her ordning, ligesom Socialdemokratiet gør.